SKRIFTLIG FORESPØRGSEL E-0918/01

af Dana Scallon (PPE-DE) og John Corrie (PPE-DE) til Rådet

(29. marts 2001)

Om: FN-konferencen Habitat + 5 og familien

I den såkaldte Habitat Platform for Action fra 1996 henvises der i 12 punkter til familien, og navnlig i punkt 31, hvori det hedder, at projekter til menneskelige bebyggelser bør tage hensyn til familiens konstruktive rolle i forbindelse med formgivningen, udviklingen og forvaltningen af sådanne bebyggelser. Samfundet bør på behørig vis forenkle alle de nødvendige forudsætninger for familiens integrering, sammenføring, bevarelse, forbedring og beskyttelse med en passende bolig og med adgang til et elementært grundlag for et sikkert og bæredygtigt levebrød. Der henvises også til Europa-Parlamentets Hermange-betænkning om beskyttelse af familien og barnet og beskyttelsen af familien i den irske forfatning og i de fleste andre EU-medlemsstaters forfatninger. Hvorledes vil Rådet i lyset heraf fremme anerkendelsen og medtagelsen af familiens betydning i den kommende UNGASS(1) om Habitat + 5? Hvilken ordlyd vil der blive foreslået med henblik på at sikre, at familien, som er det centrale i enhver menneskelig bebyggelse, befordres?

(1) Særlig samling i De Forenede Nationers generalforsamling.

Svar

(27. september 2001)

Fra den 6.-8. juni 2001, fem år efter Habitat II (1996 i Istanbul), vil De Forenede Nationers generalforsamling afholde et særligt møde med

henblik på gennemgang og vurdering af gennemførelsen af Habitat-Agendaen i hele verden. Som led i vurderingen af de fremskridt, der er gjort for at opfylde forpligtelserne og strategierne i Habitat-Agendaen, er alle De Forenede Nationers medlemsstater blevet anmodet om at udarbejde en rapport om gennemførelsen af Habitat-Agendaen nationalt og lokalt med en gengivelse af regeringens og dens partneres synspunkter. Der er således ikke tale om en genforhandling af Habitat-Agendaen, men om at opfylde punkt 240, hvori det hedder:

Alle partnere i Habitat-Agendaen, herunder også lokale myndigheder, den private sektor og interessegrupper bør med jævne mellemrum overvåge og evaluere deres egne resultater af gennemførelsen af Habitat-Agendaen ved hjælp af sammenlignelige indikatorer for menneskelige bosætninger og husly samt dokumentation for bedste praksis

Kommissionen for Menneskelig Bosætning, der fungerer som forberedende komité for den særlige samling i generalforsamlingen med henblik på at gennemgå og vurdere gennemførelsen af resultaterne af FN's konference om menneskelig bosætning (Habitat II), besluttede at sende teksten til et udkast til deklaration om byer og andre menneskelige bosætninger i det ny årtusinde til generalforsamlingen på dens 25. særlige samling til videre drøftelse.

Den Europæiske Union har bidraget til denne tekst på det sidste møde i PrepCom (den 19.-23. februar 2001 i Nairobi). I punkt 30 i deklarationen, der specielt henviser til punkt 31 i Habitat-Agendaen om familiens rolle, hedder det:

Vi bekræfter på ny, at familien er samfundets bærende enhed, og at den derfor bør styrkes. Den har ret til omfattende beskyttelse og støtte. I forskellige kulturelle, politiske og samfundsmæssige sammenhænge findes der varierende familieformer. Mennesker, der gifter sig, skal indgå ægteskabet af egen fri vilje, og mand og kone bør være partnere på lige fod. Familiemedlemmernes rettigheder, evner og ansvar skal respekteres. Der bør i planlægningen af menneskelige bosætninger tages hensyn til familiens konstruktive rolle under udformningen, udviklingen og forvaltningen af sådanne bosætninger. Samfundet bør, hvor det er relevant, skabe alle nødvendige forudsætninger for at lette familiens integration, sammenføring, bevarelse, forbedring og beskyttelse med en passende bolig og med adgang til basale tjenester og et varigt levebrød.

Denne tekst er alle medlemsstaterne gået med til, men forhandlingerne fortsætter stadig, da PrepCom II har besluttet at holde to dages ekstraordinære forhandlinger den 4.-5. juni i New York umiddelbart inden UNGASS, der starter den 6. juni 2001.